Top-oorplantingchirurg aangestel as nuwe dekaan vir Geneeskunde en Gesondheidswetenskappe aan die US - Solidariteit GildesSolidariteit Gildes Top-oorplantingchirurg aangestel as nuwe dekaan vir Geneeskunde en Gesondheidswetenskappe aan die US - Solidariteit Gildes
Tuis / Gesondheidpraktisyns Artikel / Top-oorplantingchirurg aangestel as nuwe dekaan vir Geneeskunde en Gesondheidswetenskappe aan die US
Die Universiteit Stellenbosch (US) het 'n nuwe dekaan van die Fakulteit Geneeskunde en Gesondheidswetenskappe aangestel na verstryking van prof Jimmy Volmink se tweede termyn.
Prof Elmi Muller, die baanbrekersklinikus wat die eerste MIV-positief-na-positief nieroorplanting ter wêreld gedoen het, is in hierdie posisie aangestel en sal haar nuwe pos vanaf Januarie 2022 beklee.
Prof Muller is tans hoof van die Afdeling Algemene Chirurgie en van die Oorplantingseenheid in die Grootte Schuur-hospitaal aan die Universiteit van Kaapstad (UK). Sy is ook 'n wetenskaplike met 'n A1-gradering by die Nasionale Navorsingstigting (NNS), wie se werk bewys het dat pasiëntgesentreerde kliniese praktyk vakkundigheid kan voortdryf, en oorvereenvoudigde sienings oor bewysgebaseerde geneeskundige en etiese regimes uitdaag.
Behalwe dat prof Muller die eerste vrou is wat die pos sal beklee, is sy ook 'n oorplantingchirurg wat nasionale en internasionale beleid gewysig het deur haar werk oor MIV-positiewe pasiënte en orgaanhandel. Haar kliniese werk en daaropvolgende navorsing het aannames oor die geskiktheid van MIV-positiewe skenkers vir oorplanting uitgedaag, terwyl haar leierskapsrol in die Verklaring van Istanbul-bestuursgroep 'n groot rol daarin gespeel het om die vernietigende impak van orgaanhandel wêreldwyd die hoof te bied. Sy was die eerste vrou wat die Leerstoel in Chirurgie aan die UK beklee.
Volgens prof Muller is die uitdaging om een van Suid-Afrika se topfakulteite vir geneeskunde en gesondheidswetenskappe te lei, iets wat haar opgewonde maak.
"Ek tree in 'n pos in 'n fakulteit in wat ontwikkel is deur harde werk en toewyding van geslagte buitengewone gesondheidswerkers, insluitend die werk van my onmiddellike voorganger, prof Volmink. Dit is 'n groot voorreg en eer. En tog, op hierdie oomblik het Suid-Afrika oplossings nodig om blywende en steeds groter wordende leemtes in die gelykheid van gesondheidsorg vir sy mense die hoof te bied. Die pandemie wat ons beleef, beklemtoon die dringendheid van die werk wat voorlê vir diegene wat in die gesondheidswetenskappe werk. Ek sien daarna uit om saam met my nuwe kollegas hierdie uitdagings die hoof te bied." – Professor Elmi Muller
Prof Muller het 'n indrukwekkende CV. Sy het aan die Universiteit van Pretoria (MBChB) en aan die Universiteit van Kaapstad (MMed en PhD) gestudeer en spog ook met 'n MBA wat sy by Maties behaal het.
Prof Muller het reeds verskeie toekennings ontvang, waaronder die Universiteit van Kaapstad se Alan Pifer-navorsingstoekenning en The Transplantation Society (TTS) se Vroue in Oorplanting-heldetoekenning, en sy is ook aangewys as een van CEO Magazine se Invloedrykste Vroue in Besigheid en Regering in Afrika. Sy is 'n genoot van die Amerikaanse Kollege van Chirurge en van die Kollege van Chirurge (Suid-Afrika) en is lid van die Koninklike Kollege van Chirurge in Edinburgh.
Asof dit nie reeds indrukwekkend genoeg is nie, is prof Muller ook 'n produktiewe navorser wat kan spog met meer as 75 portuurbeoordeelde artikels op haar kerfstok, terwyl sy ook verskeie boeke asook hoofstukke in boeke op haar vakgebied geskryf het. Sy is 'n vorige president van die Suider-Afrikaanse Oorplantingsvereniging (SATS) en is die intredende president van die TTS, 'n internasionale organisasie.
Prof Muller is die houer van eksterne en besoekende professorskappe en ere-aanstellings by die universiteit van Arizona en van Alabama in Birmingham, en is 'n erelid van die Europese Chirurgiese Vereniging. Sy is ook 'n genoot en gasvakkundige in die VSA en die Verenigde Koninkryk asook plaaslik, wat die Stellenbosse Instituut vir Gevorderde Navorsing (STIAS) insluit.
Sy dien in die rade van liggame soos die Suid-Afrikaanse Kollege van Chirurge en is 'n lid van kennersgroepe soos die Verenigde Nasies se Kantoor vir Dwelms en Misdaad se kennersgroep oor die ondersoek en vervolging van handel in persone vir orgaanverwydering, die kundigheidsnetwerk van die Wêreld Ekonomiese Forum en die Wêreldgesondheidsorganisasie se Oorplantingstaakspan.
"Dit is 'n eer om prof Muller in ons midde te verwelkom," sê die Rektor en Visekanselier van die US, prof Wim de Villiers. "Die Universiteit sien daarna uit om by haar wye ervaring, bewese prestasierekord en leierskapservaring op onder meer die gebied van die geneeskunde en gesondheidswetenskappe te baat. Prof Muller is nie net 'n gesondheidsorgspesialis, denkleier en opvoedkundige in eie reg nie; haar akademiese aansien word ook wêreldwyd erken. Ook belangrik is dat sy erkenning geniet in 'n wye verskeidenheid nasionale en internasionale netwerke vir die gesondheidsberoepe, en sy toon ook duidelik grondige kennis oor en insig en visie vir hoër onderwys, insluitend die gesondheidsberoepsektor en die gesondheidstelsel in Suid-Afrika."
Baanbreker-oorplantingchirurg aangewys as nuwe dekaan van Geneeskunde en Gesondheidswetenskappe – http://www.sun.ac.za/afrikaans/Lists/news/DispForm.aspx?ID=8312